Il-Kunsill ta' Stabilizzazzjoni u ta' Assoċjazzjoni (Kunsill SA) bejn l-Albanija u l-Unjoni Ewropea kellu s-seba' laqgħa tiegħu fit-18 ta' Mejju 2015. Il-laqgħa kienet ippreseduta mis-Sur Edgars Rinkēvičs, Ministru għall-Affarijiet Barranin tar-Repubblika tal-Latvja, f'isem ir-Rappreżentant Għoli / Viċi President Federica Mogherini. Il-Kummissarju għall-Politika Ewropea tal-Viċinat u n-Negozjati għat-Tkabbir, is-Sur Johannes Hahn, irrappreżenta lill-Kummissjoni Ewropea. Id-delegazzjoni Albaniża tmexxiet mis-Sur Ditmir Bushati, Ministru għall-Affarijiet Barranin. Peress li dan kien l-ewwel Kunsill SA wara d-deċiżjoni tal-Kunsill Ewropew tas-27 ta' Ġunju 2014 biex l-Albanija tingħata l-istatus ta' pajjiż kandidat tal-UE, il-Kunsill SA laqa' dan il-pass importanti ħafna fil-proċess tal-integrazzjoni tal-Albanija fl-UE. Dan jinvolvi tisħiħ tar-relazzjonijiet bejn l-UE u l-Albanija. Il-Kunsill SA nnota li r-Rapport ta' Progress tal-Kummissjoni tal-2014 dwar l-Albanija kkonkluda li l-pajjiż għamel aktar progress biex jissodisfa l-kriterji politiċi għas-sħubija, peress li l-pajjiż adotta miżuri ewlenin ta' riforma ġudizzjarja u tal-amministrazzjoni pubblika u ħa passi ulterjuri fil-ġlieda kontra l-korruzzjoni u l-kriminalità organizzata, kif ukoll dwar kwistjonijiet tad-drittijiet tal-bniedem. Il-Kunsill SA ħa nota tal-konklużjonijiet tal-Kunsill tal-Affarijiet Ġenerali tas-16 ta' Diċembru 2014, li rrikonoxxew l-impenn tal-Albanija fil-ġlieda kontra l-kriminalità organizzata, b'attivitajiet intensifikati ta' infurzar tal-liġi li rriżultaw b'mod partikolari f'ammont ikbar ta' konfiski ta' drogi, kif ukoll f'avvanz fir-riforma ġudizzjarja. Il-Kunsill SA tenna li l-ftuħ tan-negozjati tal-adeżjoni ser jiġi kkunsidrat mill-Kunsill Ewropew, f'konformità mal-prattika stabbilita, ladarba l-Kummissjoni tkun ivvalutat li l-Albanija kisbet il-livell meħtieġ ta' konformità mal-kriterji tas-sħubija. L-Albanija esprimiet it-tama li d-deċiżjoni li jinfetħu n-negozjati tal-adeżjoni ser issir permezz ta' proċess kredibbli u prevedibbli, abbażi tal-progress tal-pajjiż fl-issodisfar tal-ħames prijoritajiet ewlenin. L-UE nnotat li għad fadal xi sfidi. Hija ssottolinjat li l-Albanija għandha bżonn tintensifika l-isforzi tagħha għar-riformi, b'mod partikolari fir-rigward tal-ħames prijoritajiet ewlenin, speċjalment fl-oqsma tal-istat tad-dritt. Barra minn hekk, l-UE ħeġġet lill-Albanija biex tikkonsolida l-kisbiet tar-riformi li diġà twettqu u biex tiggarantixxi implimentazzjoni sostnuta. Il-Kunsill SA fakkar li l-UE tibqa' impenjata għalkollox favur l-integrazzjoni tal-Albanija fl-UE u ser tibqa' tappoġġa lill-pajjiż f'dan il-proċess. L-UE laqgħet l-impenn tal-awtoritajiet Albaniżi biex isegwu l-aġenda ta' riforma domestika, kif ikkonfermat fil-qafas tal-laqgħat ta' Djalogu ta' Livell Għoli. Il-Kunsill SA nnota li d-djalogu politiku kostruttiv u inklużiv fil-parlament bejn il-maġġoranza fil-gvern u l-oppożizzjoni hija essenzjali għas-sostenibbiltà tar-riformi relatati mal-integrazzjoni Ewropea. F'dan il-kuntest, l-UE laqgħet il-ftehim politiku li ntlaħaq fl-24 ta' Diċembru 2014 bejn il-partiti u stiednet lill-partijiet ikkonċernati Albaniżi kollha biex jiżguraw l-implimentazzjoni responsabbli tiegħu. Il-Kunsill SA laqa' wkoll l-istabbiliment tal-Kunsill Nazzjonali għall-Integrazzjoni Ewropea, ippresedut mill-oppożizzjoni, bħala strument importanti għal dan l-approċċ globali għal riformi relatati mal-UE. Madankollu, l-UE nnotat bi tħassib tensjonijiet politiċi persistenti fost l-atturi politiċi. L-UE ssottolinjat l-importanza li jiġi żgurat li l-elezzjonijiet lokali li ġejjin isiru f'konformità mal-istandards rilevanti. Jeħtieġ li l-korpi amministrattivi elettorali jwettqu dmirijiethom b'mod indipendenti u għandha tiġi żgurata l-applikazzjoni sħiħa tal-qafas leġislattiv rilevanti. L-UE fakkret li dawn l-elezzjonijiet jipprovdu opportunità oħra sabiex l-Albanija turi impenn lejn l-implimentazzjoni tal-qbil politiku ta' Diċembru fir-rigward tal-indirizzar tal-kwistjoni ta' persuni b'rekords kriminali f'kariga pubblika. Il-Kunsill SA nnota li r-riforma tal-amministrazzjoni pubblika tibqa' prijorità ewlenija għall-Albanija u hija wkoll wieħed mill-pilastri fundamentali tal-proċess ta' tkabbir tal-UE. L-abbiltà li tilqa' l-isfidi tal- tal-UE tiddependi ħafna minn amministrazzjoni pubblika depolitiċizzata u effiċjenti. L-UE laqgħet il-passi meħuda mill-Albanija s'issa biex timplimenta l-Liġi l-ġdida tas-Servizz Ċivili, iżda wissiet kontra kwalunkwe emenda għal din il-liġi li tista' ddgħajjef il-perspettiva fit-tul u l-impenn tal-Albanija biex tiżviluppa servizz ċivili professjonali, ibbażat fuq il-mertu u depolitiċizzat. L-UE laqgħet ukoll l-adozzjoni reċenti tal-Istrateġija għar-Riforma tal-Amministrazzjoni Pubblika għall-2015-2020 u l-Kodiċi l-ġdid tal-Proċeduri Amministrattivi, u appellat biex dawn jiġu implimentati. Il-Kunsill SA nnota li r-riforma tas-sistema ġudizzjarja tibqa' sfida ewlenija. L-indipendenza, l-imparzjalità, it-trasparenza, l-effiċjenza u l-kontabbiltà tas-sistema ġudizzjarja huma elementi ċentrali fil-valutazzjoni tal-kriterji politiċi għall-adeżjoni fl-UE, u huma kruċjali biex tiġi żgurata l-osservanza tal-istat tad-dritt u għal progress fil-ġlieda kontra l-korruzzjoni u l-kriminalità organizzata. L-UE ssottolinjat l-importanza ta' proċess ta' riforma ġudizzjarja komprensiv u inklużiv u ħeġġet lill-Albanija biex tkompli bl-involviment tagħha mas-soċjetà ċivili u mal-Kummissjoni Ewropea għad-Demokrazija permezz tad-Dritt - il-Kummissjoni ta' Venezja - tal-Kunsill tal-Ewropa. Il-Kunsill SA nnota li l-ġlieda kontra l-korruzzjoni tibqa' prijorità ewlenija għall-Albanija. L-UE laqgħet l-impenn tal-Albanija li ssaħħaħ l-isforzi għall-prevenzjoni tal-korruzzjoni u l-ġlieda kontriha. Il-qafas leġislattiv u l-koordinazzjoni u l-monitoraġġ tal-politika ġew imsaħħa, inkluż permezz tal-adozzjoni tal-istrateġija u l-pjan ta' azzjoni kontra l-korruzzjoni. L-UE ssottolinjat l-importanza tal-implimentazzjoni effettiva tal-pjan ta' azzjoni kif ukoll tal-monitoraġġ tiegħu. L-UE rrikonoxxiet it-tnedija ta' portal web online fejn iċ-ċittadini jistgħu jressqu ilmenti u jiddenunzjaw każijiet ta' korruzzjoni, u enfasizzat l-importanza li l-każijiet jiġu ttrattati u segwiti b'mod xieraq. L-istabbiliment ta' rekord sod ta' investigazzjonijiet proattivi, prosekuzzjonijiet u kundanni f'każijiet ta' korruzzjoni fil-livelli kollha jibqa' sforz ewlieni. Il-Kunsill SA nnota li l-ġlieda kontra l-kriminalità organizzata tibqa' prijorità ewlenija għall-Albanija. Huwa nnota xi xejriet pożittivi f'għadd ta' oqsma b'intensifikazzjoni tal-attivitajiet tal-infurzar tal-liġi, u appella sabiex dawn l-isforzi jiżdiedu biex jinbena rekord sod u kredibbli fit-tkissir tan-netwerks ta' kriminalità organizzata u fil-ġlieda kontra kull forma ta' attività kriminali fil-livelli kollha. Il-qafas legali fis-seħħ jeħtieġ jiġi implimentat b'mod sħiħ, u x-xkiel għal investigazzjonijiet effettivi għandu jitneħħa, inkluż bl-adozzjoni ta' emendi għall-Kodiċi ta' Proċedura Kriminali. L-UE tenniet l-impenn tagħha fir-rigward tas-sistema ta' vjaġġar fuq perjodu qasir mingħajr viża għall-Albanija u nnotat l-isforzi tal-awtoritajiet Albaniżi biex tiġi żgurata l-osservazzjoni tal-kondizzjonijiet marbuta mal-liberalizzazzjoni tal-viża. Madankollu l-UE nnotat li applikazzjonijiet għall-ażil li huma manifestament bla bażi baqgħu jiġu ppreżentati minn għadd dejjem jikber ta' ċittadini Albaniżi lill-Istati Membri tal-UE u l-pajjiżi assoċjati ta' Schengen. L-UE tistieden lill-awtoritajiet Albaniżi biex jimplimentaw kemm miżuri fuq perjodu qasir kif ukoll dawk fit-tul immirati biex jiġġieldu kontra dan il-fenomenu negattiv, inkluż billi jsegwu l-aħħar sett ta' rakkomandazzjonijiet maħruġ mill-Kummissjoni Ewropea fil-qafas tal-Mekkaniżmu ta' Monitoraġġ Wara l-Liberalizzazzjoni tal-Viża. L-UE nnotat li l-Albanija għamlet sforzi biex issaħħaħ il-ħarsien tad-drittijiet fundamentali, b'mod partikolari permezz tat-titjib tal-qafas leġislattiv, u enfasizzat il-ħtieġa ta' implimentazzjoni effettiva. L-UE appellat għal aktar sforzi, b'mod partikolari billi tkompli ssaħħaħ il-protezzjoni ta' persuni li jappartjenu għal minoranzi. F'dan il-qasam speċifiku ta' politika, l-adozzjoni ta' qafas leġislattiv komprensiv, f'konformità mal-istandards rilevanti Ewropej u internazzjonali, tibqa' objettiv importanti li għad irid jintlaħaq. L-UE laqgħet il-fatt li l-Albanija għamlet xi ftit aktar progress fi triqtha biex issir ekonomija tas-suq li tiffunzjona. L-UE tinnota li l-ekonomija tal-Albanija kompliet tikber u li l-Albanija żammet l-istabbiltà makroekonomika; madankollu, il-pajjiż xorta għadu qed jiffaċċja sfidi sinifikanti. F'konformità mal-Konklużjonijiet Konġunti tad-Djalogu Ekonomiku u Finanzjarju bejn l-UE, il-Balkani tal-Punent u t-Turkija, l-Albanija hija mistiedna tagħmel aktar sforzi biex il-finanzi pubbliċi jitpoġġew fuq bażi sostenibbli, filwaqt li tippreżerva spazju fiskali għal investmenti pubbliċi li jsaħħu t-tkabbir u li huma meħtieġa b'mod urġenti. Fil-qasam tal-kooperazzjoni finanzjarja, l-UE nnotat rekord sodisfaċenti fl-implimentazzjoni tal-biċċa l-kbira tal-proġetti ta' assistenza. Sar progress ġenerali biex jingħelbu diversi diffikultajiet pendenti. Madankollu, f'xi każijiet, għadhom jippersistu problemi marbuta mal-allokazzjoni f'waqtha ta' approprjazzjonijiet suffiċjenti mill-baġit tal-istat Albaniż għal spejjeż operattivi u ta' manutenzjoni. L-UE laqgħet l-impenn sħiħ tal-awtoritajiet Albaniżi fit-tħejjija tal-IPA II, b'mod partikolari l-kooperazzjoni tajba fil-konsultazzjonijiet għall-finalizzazzjoni tal-approċċ strateġiku tal-perjodu li jmiss u fit-tħejjija tad-dokumenti tal-ippjanar settorjali għall-IPA 2015. Il-Kunsill SA laqa' l-parteċipazzjoni attiva kontinwa tal-Albanija f'inizjattivi u strutturi reġjonali fix-Xlokk tal-Ewropa u r-relazzjonijiet tajbin tagħha mal-pajjiżi ġirien u l-attitudni kostruttiva tagħha fuq livell reġjonali. F'dan il-kuntest, l-UE faħħret lill-Presidenza Albaniża fil-Kariga għall-ħidma u l-isforzi investiti s'issa fit-tisħiħ ulterjuri tas-SEECP. Hija stiednet lill-Albanija tibqa' impenjata għal involviment pożittiv fir-reġjun, inkluż permezz tal-konklużjoni ta' konvenzjonijiet bilaterali, u biex tkompli tippromwovi l-kooperazzjoni reġjonali. L-UE tenniet li r-relazzjonijiet tajbin mal-pajjiżi ġirien u l-istabbiltà reġjonali huma elementi essenzjali tal-Proċess ta' Stabbilizzazzjoni u ta' Assoċjazzjoni u wissiet kontra kwalunkwe dikjarazzjoni li jkollha implikazzjonijiet għar-relazzjonijiet tajbin mal-pajjiżi ġirien. Il-Kunsill SA laqa' l-allinjament sħiħ tal-Albanija mad-dikjarazzjonijiet tal-PESK u mad-deċiżjonijiet tal-Kunsill.